נשיא צרפת עמנואל מקרון אמר הלילה (חמישי) כי ייתכן שהוא נכשל במאמציו לשכנע את נשיא ארצות הברית דונלד טראמפ להישאר בהסכם הגרעין עם איראן. "לדעתי היא הוא ייפטר מההסכם הזה, מתוך סיבות פוליטיות פנימיות", אמר בסוף ביקורו הממלכתי בארצות הברית, שנמשך שלושה ימים.
טראמפ יידרש להכריע עד 12 במאי אם הוא ממשיך להקפיא את הסנקציות שהוסרו במסגרת העסקה עם טהראן, שנחתמה תחת קודמו בתפקיד ברק אובמה ב-2015. נשיא ארצות הברית נוהג להלום בהסכם, שאותו כינה השבוע "טירוף" שלא היה צריך להיחתם.
מקרון, שנאם אתמול בפני שני בתי הקונגרס וקרא שלא לנטוש את ההסכם, אמר שקיים "סיכון גדול" שטראמפ ינטוש את ההסכם. הוא הסכים עם טראמפ שיש לנסח הסכם נוסף ורחב יותר, שיעסוק גם בהשפעתה של איראן במזרח התיכון ויגביל את תכנית הגרעין שלה לטווח ארוך יותר כמו, כמו גם את תכנית הטילים שלה. לדבריו, הוא יעבוד יחד עם טראמפ כדי ליצור הסכם מסגרת חדש במזרח התיכון, במיוחד בסוריה.
ביום שני, במהלך מסיבת עיתונאים עם מקרון, הזהיר טראמפ כי אם איראן תאיים על ארצות הברית, היא "תשלם מחיר שמעט מדינות שילמו". הוא אמר כי כוונותיה לחדש את תכנית הגרעין במקרה של נסיגה אמריקנית ייתקלו "בבעיות גדולות". הוא אמר כי הסכם רחב יותר הוא אפשרי, אולם, לדבריו, עליו להתבסס על יסודות "מוצקים".